ادارې د سايبر کرايم قانون غلط کاروي، شرين مزاري
د پاکستان د بشري حقونو وزیر شيرین مزاري ویلي د سایبر کرايم قانون غلط نه دی جوړ شوی خو قانون عملي کوونکې ادارې د دې استعمال غلط کوي.
د قامي اسمبلۍ د بشري حقونو کمېټۍ د برقي جرمونږ د مخنيوي دپاره جوړ سايبر کرايم قانون په غلطه طريقه کارولو باندې اندېښنه څرګنده کړې او دې قانون ته د بيا کتنې يې ویلي دي. ژورنالسټ شاه زېب جېلاني چې په وروستيو کې د مرکزي تحقيقاتي ادارې اېف ايي ای لخوا د مقدمو سره مخ شوی هغه کمېټۍ ته بللی او نوموړي ویلي هغه ته په مقدمو کې مالومه شوې چې سايبر کرايم قانون د ژورنالسټانو غلي کولو دپاره کارول کیږي. هغه ويلي په هغه جوړې شوې مقدمې عدالت ختمې کړي دي. ويل شوي په کال ۲۰۱۶م کې جوړ دغه قانون پرله پسې د ژورنالسټانو، بلاګرانو او نورو سوشل ميډيا کارؤنکو پرضد کارول شوی دی. د وي او ای اردو څانګې ترمخه د قامي اسمبلۍ د بشري حقونو د کمېټۍ د مشر بلاول بټو زرداري په مشرۍ په پارليمان کې ترسره شوې غونډه کې شيرين مزاري هم ګډون کړی دی. دا قانون چې په ۲۰۱۶م کې کله جوړېدو هغه وخت هم په دې ټکونه کېدل چې د ژورنالسټانو او سوشل ميډیا د قابو کولو دپاره راوړل کيږي. شيرين مزاري ویلي د دې قانون مسوده چې تيارېده هغه د دغه کمېټۍ برخه وه او په دې شکل کې يې د مسودې په منظورۍ تحفظات هم درلوده. د بشري حقونو دپاره د قامي کمېشن کمشنر چوهدري شفيق هم کمېټۍ ته ويلي دا قانون غلط کارول کيږي. د کمېټۍ مشر بلاول بټو زرداري ويلي د ائين د ۱۹ مادې لاندې په ملک کې د ژورنالز په ازادیو قدغن نه شي لګول کېدی او د ژورنالسټانو ځورول د اندېښنې وړ خبره ده. هغه د قانون په غلطه توګه کارولو د مخنیوي دپاره د بدلون وړانديز کړی چې کميټې دې دې ته بيا کتنه وکړي. نوموړي د اېف ايي ای نه د دې قانون لاندې د جوړ مقدمو ريکارډ هم غوښتی دی.